กสิกรเบี้ยโต40% ปั๊มยอด1.5พันล.
ธนาคารกสิกรไทยคึก 3 ไตรมาสเบี้ยวินาศภัยโต 40% ออกประกันอัคคีภัยใหม่
9 ต.ค. 2558

ธนาคารกสิกรไทยคึก 3 ไตรมาสเบี้ยวินาศภัยโต 40% ออกประกันอัคคีภัยใหม่
นางกิติยา ฤกษ์ภูริทัต ผู้ช่วยกรรมการผู้จัดการ ธนาคารกสิกรไทย เปิดเผยว่า ในช่วง 3 ไตรมาสที่ผ่านมา ธนาคารสามารถทำเบี้ยประกันวินาศภัยได้ถึง 1,500 ล้านบาท เติบโต 40% เมื่อเทียบกับช่วงเดียวกันของปีก่อน โดยแบบประกันอุบัติเหตุส่วนบุคคล (Accident Protect Plus) ได้รับความนิยมสูงสุด เนื่องจากเป็นแบบประกันที่ตอบสนองความต้องการลูกค้า
อย่างไรก็ตาม ล่าสุดธนาคารยังได้ร่วมมือกับบริษัท เมืองไทยประกันภัย เปิดตัวกรมธรรม์ “ประกันอัคคีภัยบ้านอยู่อาศัย” (Home Protect Plus) เพื่อช่วยสนับสนุนให้ธนาคารมีผลิตภัณฑ์ด้านประกันวินาศภัยเสนอขายผ่านช่องทางธนาคารที่ครบวงจรมากขึ้น  โดยมุ่งเจาะกลุ่มลูกค้าระดับกลางและคาดว่าภายในสิ้นปีนี้จะขายเบี้ยประกันภัยตัวนี้ได้ 5,000 กรมธรรม์
สำหรับแบบประกันอัคคีภัยบ้านที่อยู่อาศัยนี้ ได้ถูกออกแบบมาเพื่อคุ้มครองที่อยู่อาศัยของผู้เอาประกันภัย ครอบคลุมอัคคีภัย ภัยธรรมชาติ เช่น น้ำท่วม ลมพายุ แผ่นดินไหว สึนามิ ลูกเห็บ ความเสียหายต่อตัวกระจก รวมถึงความรับผิดต่อบุคคลภายนอก และลูกค้ายังสามารถเลือกซื้อความคุ้มครองด้านการโจรกรรมเพิ่มเติมได้ในรูปแบบและราคาที่เหมาะสมตรงกับความต้องการได้
“ตลาดประกันวินาศภัยในไทยยังคงมีโอกาสเปิดกว้าง โดยเฉพาะในกลุ่มประกันภัยที่ให้ความคุ้มครองบ้านพักอาศัย ซึ่งพบว่าบ้านราคา 1–10 ล้านบาท จำนวนกว่า 80% ยังไม่มีประกันภัยคุ้มครอง ทางธนาคารกสิกรไทยกับเมืองไทยประกันภัยจึงพัฒนาผลิตภัณฑ์อย่างต่อเนื่อง ศึกษาเจาะลึกถึงความต้องการของลูกค้า เพื่อออกแบบผลิตภัณฑ์ให้สอดคล้องกับความต้องการของลูกค้าให้มากที่สุด โดยเฉพาะในเรื่องการคุ้มครองความเสี่ยงต่อที่อยู่อาศัยซึ่งเป็นเรื่องที่ใกล้ตัวมากและเป็นทรัพย์สินที่มีความจำเป็นในชีวิต” นางกิติยา กล่าว
ทั้งนี้ ในส่วนของตลาดประกันวินาศภัยไทยทั้งระบบ ณ เดือน ก.ค.ที่ผ่านมา มีเบี้ยประกันวินาศภัยรวม 119,936 ล้านบาท เติบโต 1.32% เมื่อเทียบกับช่วงเดียวกันของปีก่อนและคาดว่าปีนี้ธุรกิจประกันวินาศภัยทั้งระบบจะมีอัตราเติบโตประมาณ 2-3% เมื่อเทียบกับปีก่อน